MT Il-Ġurnal Uffiċjali tal-Unjoni Ewropea L 117/3

REGOLAMENT TA' IMPLIMENTAZZJONI TAL-KUMMISSJONI (UE) 2018/690

tas-7 ta' Mejju 2018

li jemenda r-Regolament ta' Implimentazzjoni (UE) Nru 540/2011 fir-rigward tal-kundizzjonijiet għall-approvazzjoni tas-sustanza attiva fenażakwin

(Test b'rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (KE) Nru 1107/2009 tal-Parlament Ewropew u tal-Kunsill tal-21 ta' Ottubru 2009 dwar it-tqegħid fis-suq ta' prodotti għall-protezzjoni tal-pjanti u li jħassar id-Direttivi tal-Kunsill 79/117/KEE u 91/414/KEE (1), u b'mod partikolari l-Artikolu 13(2)(c) tiegħu,

Billi:

(1) Id-Direttiva ta' Implimentazzjoni tal-Kummissjoni 2011/39/UE (2) inkludiet il-fenażakwin bħala sustanza attiva fl-Anness I tad-Direttiva tal-Kunsill 91/414/KEE (3).

(2) Is-sustanzi attivi inklużi fl-Anness I tad-Direttiva 91/414/KEE jitqiesu li ġew approvati skont ir-Regolament (KE) Nru 1107/2009 u huma elenkati fil-Parti A tal-Anness tar-Regolament ta' Implimentazzjoni tal-Kummissjoni (UE) Nru 540/2011 (4).

(3) L-approvazzjoni tas-sustanza attiva fenażakwin, kif stipulata fil-Parti A tal-Anness tar-Regolament ta' Implimentazzjoni (UE) Nru 540/2011, kienet ristretta għall-użi bħala akariċida fuq pjanti ornamentali fis-serer.

(4) Skont l-Artikolu 7(1) tar-Regolament (KE) Nru 1107/2009, fid-19 ta' Settembru 2011, Gowan Comércio Internacional e Serviços Limitada, il-produttur tas-sustanza attiva, ressaq applikazzjoni lill-Istat Membru relatur maħtur, il-Ġreċja, biex jitlob emenda għall-kundizzjonijiet tal-approvazzjoni tal-fenażakwin sabiex titneħħa r-restrizzjoni u tippermetti l-użi fuq l-għeneb, iċ-ċitru, il-frott taż-żerriegħa u l-frott tal-għadma. L-Istat Membru relatur sab li l-applikazzjoni kienet ammissibbli.

(5) L-Istat Membru relatur ħejja addendum mal-abbozz tar-rapport ta' valutazzjoni, u ressqu lill-Awtorità Ewropea dwar is-Sigurtà fl-Ikel (“l-Awtorità”) u lill-Kummissjoni fl-14 ta' Frar 2012.

(6) L-Awtorità ċċirkolat l-addendum mal-abbozz tar-rapport ta' valutazzjoni lill-applikant u lill-Istati Membri għall-kummenti tagħhom, u qegħditu għad-dispożizzjoni tal-pubbliku skont l-Artikolu 12(1) tar-Regolament (KE) Nru 1107/2009.

(7) Fid-19 ta' Marzu 2013, l-Awtorità nnotifikat lill-Kummissjoni bil-konklużjoni (5) tagħha dwar jekk hux mistenni li l-użi ġodda tas-sustanza attiva fenażakwin jissodisfawx il-kriterji tal-approvazzjoni previsti fl-Artikolu 4 tar-Regolament (KE) Nru 1107/2009. Il-Kummissjoni bagħtet l-abbozz emendat tar-rapport ta' reviżjoni lill-applikant għall-kummenti tiegħu fis-17 ta' Settembru 2013, kif ukoll lill-Kumitat Permanenti dwar il-Katina Alimentari u s-Saħħa tal-Annimali fit-2 ta' Ottubru 2013. Il-Kumitat Permanenti ma setax jikkonkludi jekk huwiex xieraq li jimmodifika l-kundizzjonijiet tal-approvazzjoni tal-fenażakwin, kif mitlub mill-applikant.

(8) Wara eżami ulterjuri tad-dossier, il-Kummissjoni ħejjiet abbozz ta' addendum mar-rapport ta' reviżjoni oriġinali, kif ukoll abbozz ta' Regolament dwar il-fenażakwin. Il-Kummissjoni ressqet l-abbozz ta' addendum u l-abbozz ta' Regolament lill-Kumitat Permanenti dwar il-Pjanti, l-Annimali, l-Ikel u l-Għalf fit-13 ta' Diċembru 2017.

(9) Il-Kummissjoni stiednet lill-applikant iressaq il-kummenti tiegħu dwar l-abbozz ta' addendum tar-rapport ta' reviżjoni għall-fenażakwin. L-applikant ressaq il-kummenti tiegħu, u dawn ġew eżaminati bir-reqqa.

(10) Ma ġiex iddemostrat li jista' jkun mistenni li l-prodotti għall-protezzjoni tal-pjanti li fihom il-fenażakwin jissodisfaw b'mod ġenerali r-rekwiżiti stabbiliti fl-Artikolu 4 tar-Regolament (KE) Nru 1107/2009, għajr jekk tinżamm biss ir-restrizzjoni prevista bħalissa għall-użu fis-serra. Għaldaqstant, jixraq li tinżamm ir-restrizzjoni għall-użu fis-serer biss, kif iddefinit fl-Artikolu 3(27) tar-Regolament (KE) Nru 1107/2009.

(11) Dwar użu rappreżentattiv wieħed jew aktar ta' mill-inqas prodott wieħed għall-protezzjoni tal-pjanti li fih is-sustanza attiva, ġie stabbilit li meta l-prodott għall-protezzjoni tal-pjanti jintuża fuq l-għalla li tista' tittiekel, il-kriterji għall-approvazzjoni previsti fl-Artikolu 4 tar-Regolament (KE) Nru 1107/2009 huma ssodisfati. Għaldaqstant, jixraq li ma tinżammx ir-restrizzjoni għall-użu tal-fenażakwin fuq pjanti ornamentali biss.

(12) Skont l-Artikolu 13(2) tar-Regolament (KE) Nru 1107/2009 flimkien mal-Artikolu 6 tiegħu, u fid-dawl tal-għarfien xjentifiku u tekniku attwali, jeħtieġ u jixraq li jiġu emendati l-kundizzjonijiet tal-approvazzjoni tas-sustanza attiva fenażakwin, filwaqt li tinżamm soġġetta għal ċerti kundizzjonijiet u restrizzjonijiet. Għaldaqstant, jenħtieġ li r-Regolament (UE) Nru 540/2011 jiġi emendat skont dan.

(13) Il-miżuri previsti f'dan ir-Regolament huma konformi mal-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,

ADOTTAT DAN IR-REGOLAMENT:

Artikolu 1

Emenda tar-Regolament ta' Implimentazzjoni (UE) Nru 540/2011

L-Anness tar-Regolament ta' Implimentazzjoni (UE) Nru 540/2011 huwa emendat skont l-Anness ta' dan ir-Regolament.

Artikolu 2

Dħul fis-seħħ

Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.

Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, is-7 ta' Mejju 2018. Għall-Kummissjoni Il-President Jean-Claude JUNCKER

(1) Ir-Regolament (KE) Nru 1107/2009 tal-Parlament Ewropew u tal-Kunsill tal-21 ta' Ottubru 2009 dwar it-tqegħid fis-suq ta' prodotti għall-protezzjoni tal-pjanti u li jħassar id-Direttivi tal-Kunsill 79/117/KEE u 91/414/KEE (ĠU L 309, 24.11.2009, p. 1).

(2) Id-Direttiva ta' Implimentazzjoni tal-Kummissjoni 2011/39/UE tal-11 ta' April 2011 li temenda d-Direttiva tal-Kunsill 91/414/KEE biex jiġi inkluż il-fenażakwin bħala sustanza attiva u li temenda d-Deċiżjoni tal-Kummissjoni 2008/934/KE (ĠU L 97, 12.4.2011, p. 30).

(3) Id-Direttiva tal-Kunsill 91/414/KEE tal-15 ta' Lulju 1991 li tikkonċerna t-tqegħid fis-suq ta' prodotti għall-protezzjoni tal-pjanti (ĠU L 230, 19.8.1991, p. 1).

(4) Ir-Regolament ta' Implimentazzjoni tal-Kummissjoni (UE) Nru 540/2011 tal-25 ta' Mejju 2011 li jimplimenta r-Regolament (KE) Nru 1107/2009 tal-Parlament Ewropew u tal-Kunsill f'dak li għandu x'jaqsam mal-lista ta' sustanzi attivi approvati (ĠU L 153, 11.6.2011, p. 1).

(5) L-Awtorità Ewropea dwar is-Sigurtà fl-Ikel; Conclusion on the peer review of the pesticide risk assessment of the active substance fenazaquin. EFSA Journal 2013;11(4):3166. [80 pp.] doi:10.2903/j.efsa.2013.3166.